കണ്ണൂര് ജയിലിലേക്ക് മാറ്റണം കൊടി സുനി ജയിലില് നിരാഹാര സമരത്തില് തൃശൂര്: ടി.പി. ചന്ദ്രശേഖരന് വധക്കേസില് ശിക്ഷിക്കപ്പെട്ട് വിയ്യൂര് അതിസുരക്ഷ ജയിലില് കഴിയുന്ന കൊടി സുനി നിരാഹാര സമരത്തില്. വധഭീഷണിയുണ്ടെന്ന് പരാതിപ്പെട്ടതിന് പീഡിപ്പിക്കുന്നുവെന്ന് ആരോപിച്ചാണ് നാലുദിവസമായി സമരം ചെയ്യുന്നത്. ഞായറാഴ്ച ഭക്ഷണം നല്കിയെങ്കിലും കഴിച്ചിരുന്നില്ല.പ്രതിഷേധമാണെന്ന് കണക്കാക്കി ജയിലധികൃതര് അവഗണിച്ചു. സമരം നടത്തുകയാണെന്ന് സുനി ശനിയാഴ്ച വീട്ടില് വിളിച്ച് അറിയിച്ചിരുന്നു. ഇതെത്തുടര്ന്ന് അമ്മയും സഹോദരിയും ചൊവ്വാഴ്ച ജയിലിലെത്തി സുനിയെ കണ്ടു. സുനി അവശനാനെന്നും ഭക്ഷണവും വെള്ളവും ഉപേക്ഷിച്ചാണ് സമരമെന്നും പറയുന്നു. അതിസുരക്ഷ ജയിലില് സന്ദര്ശകര്ക്ക് കര്ശന നിയന്ത്രണമുണ്ട്. നിരാഹാരത്തിലായതിനാല് സുനിയെ കാണാന് ആരെയും അനുവദിക്കില്ലെന്ന നിലപാടിലായിരുന്നു ജയില് അധികൃതര്. ഏറെ നേരത്തിനുശേഷമാണ് അമ്മക്കും സഹോദരിക്കും അനുമതി നല്കിയത്. വധശ്രമ പരാതി അധികൃതര് ഗൗരവത്തില് കാണുന്നില്ലെന്നും പരാതിയും മൊഴിയും നല്കിയ ശേഷം ജയില് അധികൃതര് പ്രതികാരത്തോടെയാണ് പെരുമാറുന്നതെന്നും സുനി പറഞ്ഞുവത്രെ. അതിനിടെ, സുനിയെ കൊലപ്പെടുത്താന് ശ്രമമുണ്ടെന്ന പരാതിയില് ക്രൈംബ്രാഞ്ച് സംഘം കൂടുതല് ആളുകളുടെ മൊഴി രേഖപ്പെടുത്തി. കൊലപ്പെടുത്താന് ക്വട്ടേഷന് എടുത്ത അയ്യന്തോള് ഫ്ലാറ്റ് കൊലക്കേസിലെ പ്രതി റഷീദ് ഫോണിലൂടെ ഭീഷണിപ്പെടുത്തിയവരുടെ മൊഴിയും രേഖപ്പെടുത്തുന്നുണ്ട്.